Document ID: 32012R0322
Publication Date: 2012-04-16

Title and Content:
UREDBA KOMISIJE (EU) št. 322/2012
z dne 16. aprila 2012
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klopiralid, dimetomorf, fenpirazamin, folpet in pendimetalin v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za folpet in pendimetalin so bile določene v Prilogi II in delu B Priloge III k Uredbi (ES) št. 396/2005. MRL za klopiralid in dimetomorf so bile določene v delu A Priloge III k Uredbi (ES) št. 396/2005. MRL za fenpirazamin niso bile določene v nobeni prilogi k Uredbi (ES) št. 396/2005, zato se je uporabljala privzeta vrednost 0,01 mg/kg.
(2)
V okviru postopka je bila za registracijo fitofarmacevtskega sredstva, ki vsebuje aktivno snov dimetomorf, za uporabo na špinači in blitvi, predložena vloga za spremembo obstoječih MRL v skladu s členom 6(1) Uredbe (ES) št. 396/2005.
(3)
Za klopiralid je bila predložena vloga za uporabo pri cvetači, brokoliju, glavnatem zelju, lanenem semenu, podzemni kolerabi, repi in proizvodih živalskega izvora, ob upoštevanju uporab pridelkov za krmo, s katero se krmijo domače živali za proizvodnjo hrane. Za fenpirazamin je bila predložena vloga za uporabo pri grozdju, paradižnikih, paprikah, jajčevcih in bučnicah z užitno lupino. Za folpet je bila predložena vloga za uporabo pri vinskem grozdju, česnu in paradižnikih. Za pendimetalin je bila predložena vloga za uporabo pri listnatih kapusnicah, kolerabici in zeliščih.
(4)
V skladu s členom 8 Uredbe (ES) št. 396/2005 so zadevne države članice ocenile navedene vloge in Komisiji poslale poročila o oceni.
(5)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(6)
Agencija je v svojih utemeljenih mnenjih ugotovila, da v primeru zvišanja MRL za folpet v vinskem grozdju, kot zahteva vlagatelj, ni mogoče izključiti potencialnega tveganja za zdravje potrošnikov. Zato se MRL ne sme zvišati. Za klopiralid v mleku je Agencija predlagala nižjo MRL, če se potrdi analitična metoda. Ker za to ni bilo predloženih nobenih dokazov, se MRL ne sme spremeniti.
(7)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.
(8)
Iz utemeljenih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(9)
Uredbo (ES) št. 396/2005 je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. aprila 2012

Classification:
Level 1 Topics: 100155
100147
100149
100156
Level 2 Topics: 100244
100196
100249
100215
100250
100245
Level 3 Topics: 13
2442
2090
2014
1268
2734
All Topics: 191
2357
2734
3469
5451
6569